
[bookmark: _TOC_250007]ĮVADAS

Šis dokumentas yra vadovas, skirtas padėti projektų vykdytojams rengti projektų ataskaitas, kaip to reikalauja Geros valios fondo lėšomis finansuojamų projektų paraiškų teikimo taisyklės ir projekto dalinio finansavimo sutarties sąlygos.

Šis dokumentas taikomas projektų vykdytojams, kurių projektinės paraiškos buvo pateiktos ne  anksčiau kaip nuo 2022 m. rugpjūčio 30 d.


1. [bookmark: _TOC_250006]BENDRIEJI ATASKAITŲ TEIKIMO REIKALAVIMAI

Atsiskaitydami už įgyvendinamas projekto veiklas Projektų vykdytojai Geros valios fondui projekto dalinio finansavimo sutartyje nustatytais terminais pateikia visą Projekto ataskaitų rinkinį, kurį sudaro:
· Veiklos rezultatų ataskaita;
· Finansinė ataskaita (faktines išlaidas patvirtinančių dokumentų sąrašas);
· Veiklas ir išlaidas pagrindžiančių dokumentų kopijos.
Ataskaitų rinkinio pateikimo terminai kiekvienam projektui nustatomi projekto dalinio finansavimo sutartyje. Jeigu sutartyje nenustatyta kitaip, ataskaitos teikiamos už kalendorinius ketvirčius. Ataskaitų rinkinys laikomas pateiktu tą dieną, kurią Geros valios fondas gauna visas šiame punkte išvardytas jo dalis.
Ataskaitos teikiamos už visas projekto įgyvendinimo veiklas, nesvarbu, kokią jų dalį finansuoja Geros valios fondas, o kokią – Projekto vykdytojas (nuosavos lėšos, rėmėjai ir pan.).
Kartu su ataskaitomis teikiami visas projekto išlaidas (nepriklausomai nuo finansavimo šaltinio)
 pagrindžiantys dokumentai ir projekto veiklas įrodantys dokumentai (pvz. renginių dalyvių sąrašai[footnoteRef:1], nuotraukos, video medžiaga, straipsniai apie įvykdytą veiklą, darbų/paslaugų priėmimo-perdavimo aktai, protokolai, produktų pavyzdžiai, parengti dokumentai, studijos, tyrimai, programos, rankraščiai ir t.t.), pateikiamos nuorodos ir įrodymai apie tinkamai įgyvendinamą projekto sklaidą (viešinimą)[footnoteRef:2]2. [1:  Galima pavyzdinė renginio dalyvių registracijos forma pateikiama Geros	valios	fondo	tinklapyje 	adresu: https://gvf.lt/informacija-apie-projektu-finansiniu-ir-veiklos-ataskaitu-pildyma/]  [2:  Visose viešinimo priemonėse (jei įmanoma) privaloma pateikti nuorodą apie projekto finansavimą Geros valios fondo lėšomis (pridedant Geros valios fondo logotipą, kurį galima rasti adresu:  https://gvf.lt/fondas/projektu-viesinimas/)] 


Renginių dalyvių sąrašai pildomi tęstiniams renginiams, tokiems kaip: stovyklos, ilgalaikiai mokymai ar pan. Renginių organizavimo atvejais kai dalyvius registruoti nėra tikslinga (pvz. religinės šventės, koncertai, vieši renginiai ir pan.) veiklos įgyvendinimui pagrįsti gali būti naudojamas foto/video fiksažas, spaudos pranešimai, organizacijų, atvežančių į renginį savo narius, patvirtinimai ir pan.

Geros valios fondui teikiamos popierinės arba elektroniniu parašu pasirašytos Veiklos rezultatų ir Finansinės ataskaitų versijos (originalai). Aktualias, pildymui skirtas elektronines ataskaitų formas galima rasti Geros valios fondo tinklapyje adresu: https://gvf.lt/informacija-apie-projektu-finansiniu-ir-veiklos-ataskaitu-pildyma/. Prašome atkreipti dėmesį, kad šioje tinklapio vietoje pateikiamos ataskaitos skirtingais laikotarpiais pradėtiems įgyvendinti projektams skiriasi ir iš pateikiamo bendro sąrašo pasirinkti sau tinkamą formą.
Nustačius pateiktų ataskaitų ar kartu su jomis pateiktų dokumentų trūkumus, Geros valios fondas raštu pateikia pastabas. Trūkumams pašalinti skiriama iki 5 (penkių) darbo dienų nuo pastabų išsiuntimo dienos, jeigu Geros valios fondas nenustato ilgesnio termino. Praleidus šį terminą, trūkumas gali būti vertinamas kaip netinkamos finansuoti projekto išlaidos arba ne visa apimtimi įgyvendinta projekto veikla.

Dėkojame už laiku ir teisingai užpildytas ataskaitas!
 	



2. [bookmark: _TOC_250005]VEIKLOS REZULTATŲ ATASKAITA

Veiklos rezultatų ataskaita skirta atspindėti projekto veiklų pažangą siekiant užsibrėžtų projekto tikslų, atskleisti detalią informaciją apie projekto įgyvendinimą ir jo rezultatus, paaiškinti nukrypimams nuo numatytų veiklų.

2.1. [bookmark: _TOC_250004]Ataskaitos formos pildymas ir projekto veiklos pažangos atskleidimas
Veiklos rezultatų ataskaitos titulinėje dalyje įrašomi tikslūs projekto vykdytojo, projekto ir sutarties duomenys, kaip tai nurodyta projekto dalinio finansavimo sutartyje. „Laikotarpis, už kurį atsiskaitoma“ – nurodomas laikotarpis nuo projekto dalinio finansavimo sutartyje nustatytos projekto įgyvendinimo
 pradžios iki ataskaitinio laikotarpio pabaigos.

“Projekto įgyvendinimo (pristatymo) vieta (-os)” – pasirenkamas reikalingas variantas, pažymint tam skirtus laukelius (jei reikia, gali būti pažymėti ir abu laukeliai).
“Projekto įgyvendinimas” , “Tikslinė projekto auditorija”, “Kita informacija” – lentelėse užpildomi visi stulpeliai. Į baltas lentelių celes perkeliama informacija iš atitinkamų Paraiškos skilčių. Ši informacija projekto vykdymo eigoje nesant sutartinių veiklų pakeitimų nekinta. Jei projekto vykdymo eigoje išaiškėja poreikis įgyvendinti papildomų veiklų (arba sumažinti planuotas veiklas) ir šie planuojami pokyčiai raštu iš anksto yra suderinami su Geros valios fondu, ataskaitoje gali būti papildomai nurodomos naujos (arba panaikinamos/ištrinamos nereikalingos) projekto veiklas detalizuojančios eilutės. Nesuderinti projektų
 veiklų pakeitimai bus vertinami kaip neįgyvendinta veikla ir neužskaitomi.

Pilkose lentelės celėse įrašomi ir aprašomi nuo projekto pradžios iki ataskaitinio laikotarpio pabaigos pasiekti rezultatai. Informacija pateikiama kaupiamuoju būdu, t.y. informacija kas ketvirtį papildoma, nenaikinant ankstesniais laikotarpiais pateiktų duomenų. Pavyzdžiui, jeigu veiklos įgyvendinimas jau buvo aprašytas pirmo metų ketvirčio veiklos rezultatų ataskaitoje, teikiant antro ketvirčio veiklos rezultatų ataskaitą pateikti duomenys ne ištrinami, o esant poreikiui – papildomi. Tokiu būdu yra užtikrinamas duomenų apie veiklos įgyvendinimo laikotarpius atsekamumas bei atsiradus neatitikimams tarp planuotų ir faktinių rezultatų, užtikrinamas aiškesnis priežastinių ryšių identifikavimas.

„Planuojamas ateinančio ketvirčio renginių grafikas (jei projekte numatomi planuojami renginiai)“ – lentelę pildo projektų vykdytojai, kurių projektuose ateinantį ketvirtį (sekantį po ketvirčio, už kurį einamuoju momentu atsiskaitoma) yra planuojama vykdyti renginius, nepriklausomai nuo jų apimties (viešas-masinis/kamerinis ar pan.). Jei renginių ateinantį ketvirtį nėra numatoma vykdyti – veiklos ataskaitos 5 p. esančios lentelės pildyti nereikia.

Veiklos rezultatų ataskaitos komentarų skiltyse:

·  pateikiami paaiškinimai dėl projekto vykdymo eigoje atsiradusių nukrypimų;
·  aprašomos įgyvendinamos (įgyvendintos) veiklos, jų turinys, pasiekimai ir rezultatai (pavyzdžiui, įgyvendinto renginio data, vieta, dalyvių skaičius arba išsamiai aprašomi planuojamos išleisti  knygos įgyvendinti leidybiniai etapai ir pan.); 
· aprašomas tikslinių grupių dalyvavimas vykusiose projekto veiklose (pavyzdžiui, vykdant projekto veiklą buvo planuota įtraukti 20 tiesioginių tikslinės projekto grupės dalyvių, tačiau pavyko
pritraukti tik 10. Komentaruose nurodomos galimos atsiradusių neatitikimų priežastys).

Visais žemiau nurodytais atvejais privaloma pateikti motyvuotus paaiškinimus „Komentaruose“:

·  apie pasikeitusį veiklos įgyvendinimo laikotarpį. Pavyzdžiui, buvo planuota renginį įgyvendinti sausio mėnesį, bet dėl užtrukusių organizacinių darbų teko renginio datą perkelti į birželio mėnesį;
·  dėl sumažėjusių/padidėjusių fizinių veiklos įgyvendinimo rodiklių pasibaigus veiklos įgyvendinimui (kai veikla baigta įgyvendinti, tačiau planuotas rodiklių dydis neatitinka faktinio). Pavyzdžiui, buvo planuota suorganizuoti 5 išvykas į gamtą, tačiau dėl iš anksto nenumatyto prasto sezoninio oro pavyko suorganizuoti tik 2 išvykas į gamtą; 3 išvykos į gamtą buvo pakeistos panašios sąmatinės vertės ekskursijomis į muziejus/teatrus;
·  apie akivaizdžius planuoto ir faktinio tikslinės grupės dydžio neatitikimus. Neatitikimų įvertinimai atliekami artėjant projekto veiklų pabaigai, kai galima pagrįstai teigti, jog tikslinės grupės dydis projekto pabaigoje neatitiks planuoto dydžio. Esant neatitikimams, aprašoma, kokių priemonių
 buvo imtasi maksimaliam neatitikimų sumažinimui.

Kartu su veiklos ataskaita pateikiamos nuorodos į projekto viešinimo straipsnius, medžiagą, įrodančią, kad
 projektas buvo viešinamas, o viešinimo medžiagoje buvo naudojamos nuorodos į projekto finansavimą Geros valios fondo lėšomis.



Aprašant veiklų įgyvendinimo pažangą (projekto veiklų pasiekimus) prašome nekopijuoti veiklų
 	

 aprašymo iš Paraiškos formos.



Veiklų aprašymas turi atitikti deklaruojamas išlaidas Finansinėje ataskaitoje (forma „Faktines išlaidas patvirtinančių dokumentų sąrašas“).
 	



Kartu su veiklos rezultatų ataskaita pateikiamos ir projektų veiklas įrodančių dokumentų kopijos.



3. [bookmark: _TOC_250003]FINANSINĖ ATASKAITA (FAKTINES IŠLAIDAS PATVIRTINANČIŲ DOKUMENTŲ SĄRAŠAS)

Finansinė ataskaita skirta deklaruoti būtinas ir tinkamas projekto išlaidas, susijusias su ataskaitiniu laikotarpiu vykdytomis projekto veiklomis.

3.1. [bookmark: _TOC_250002]Bendrieji reikalavimai projekto išlaidų atitikčiai
Visos ataskaitoje deklaruojamos išlaidos turi būti:

· numatytos projekto išlaidų sąmatoje (iš anksto suplanuotos),
· būtinos projekto įgyvendinimui,
· realios, faktiškai patirtos projekto įgyvendinimo laikotarpiu ir apmokėtos,
· pagrįstos dokumentais,
· tinkamai įvestos į projekto vykdytojo/partnerio buhalterinės apskaitos sistemą (juridiniams asmenims),

· patirtos projekto vykdytojo arba projekto partnerio.
Darbo užmokesčio išlaidos planuojamos ir deklaruojamos priskaičiuota (bruto) suma kartu su darbdavio mokamomis valstybinio socialinio draudimo įmokomis. 

Netinkamomis projekto išlaidomis pripažįstama:

· tikslinių atostogų išlaidos, išlaidos išeitinėms išmokoms ar kompensacijoms atleidus darbuotoją šalių sutarimu, darbuotojo iniciatyva be svarbių priežasčių, darbdavio valia arba darbdavio bankroto atveju (Geros valios fondas gali pripažinti netinkamomis finansuoti ir kitais pagrindais atleidžiamiems darbuotojams išmokėtas išeitines išmokas ar kompensacijas tais atvejais, kai to nereikalauja Lietuvos Respublikos teisės aktai), įmokos (darbuotojų naudai) į pensijų ir kitus fondus;
· išlaidos, skiriant paramą ar labdarą vadovaujantis Lietuvos Respublikos labdaros ir paramos įstatymu;
· pareiškėjo (projekto vykdytojo), kai paraišką pateikė fizinis asmuo, autorinis honoraras, projekto vadovo atlygis ir kiti tiesioginiai mokėjimai sau;
· delspinigiai už laiku nesumokėtas skolas, baudos, bylinėjimosi išlaidos;
· pirkimo ir (arba) importo PVM, kurį projekto vykdytojas pagal Lietuvos Respublikos teisės aktus turi teisę įtraukti į PVM atskaitą, net jeigu šia teise nepasinaudojo;
· naudoto ilgalaikio turto, išskyrus nekilnojamąjį turtą, įsigijimas;
· nepiniginis įnašas („įnašas natūra“);
· išlaidos, kurios anksčiau buvo ar ateityje bus finansuotos iš įvairių kitų fondų („dvigubas finansavimas“).
Sąmatos vykdymas ir nukrypimai. Faktinių išlaidų nukrypimas nuo sąmatoje prie sutarties suplanuotų lėšų kontroliuojamas išlaidų kategorijų (1. Tiesioginės projekto vykdymo išlaidos; 2. Ilgalaikio materialiojo ir nematerialiojo turto įsigijimas; 3. Nenumatytos išlaidos; 4. Projekto administravimo išlaidos), o ne atskirų sąmatos eilučių lygmeniu. Nukrypimai atskirose eilutėse kategorijos viduje yra galimi. Jeigu faktinės išlaidos pagal atskirą kategoriją nuo planuotų nukrypsta daugiau kaip 30 procentų, projekto vykdytojas privalo iki projekto įgyvendinimo termino pabaigos kreiptis dėl sąmatos keitimo. Nesuderinus sąmatos keitimo, kategorijai numatytą sumą viršijančios išlaidos gali būti pripažįstamos netinkamomis finansuoti.
Atvirkštinis pridėtinės vertės mokestis. Kai paslaugas teikia kitos valstybės tiekėjas ir sąskaita išrašoma be pridėtinės vertės mokesčio, o prievolė šį mokestį apskaičiuoti tenka projekto vykdytojui Lietuvoje, finansinėje ataskaitoje gali būti deklaruojama suma kartu su apskaičiuotu atvirkštiniu pridėtinės vertės mokesčiu, jeigu projekto vykdytojas šio mokesčio neturi teisės įtraukti į PVM atskaitą. Tokiu atveju pastabų skiltyje nurodoma, kad į sumą įtrauktas atvirkštinis pridėtinės vertės mokestis, o apmokėjimui pagrįsti pateikiami abu mokėjimai – tiekėjui pervesta suma ir Valstybinei mokesčių inspekcijai sumokėta mokesčio suma.

3.2. [bookmark: _TOC_250001]Kartu su finansine ataskaita pateikiami dokumentai
Atsiskaitant už projekto vykdymo laikotarpiu patirtas projekto išlaidas, kartu su finansine ataskaita pateikiami išlaidas pagrindžiantys dokumentai (kopijos), pvz.: rangovų, paslaugų teikėjų ar prekių tiekėjų pateiktos sąskaitos, perdavimo – priėmimo aktai, sutartys, , kelionių ir kiti dokumentai, kuriais pagrindžiamos patirtos išlaidos. Įvairaus pobūdžio išlaidoms pagrįsti teikiami skirtingi dokumentai, vadovaujantis Lietuvos Respublikos ar šalies, kurioje pareiškėjas yra registruotas, teisės aktais. Projekto vykdytojas turi teisę kartu su ataskaitomis pateikti kitus lygiavertės įrodomosios vertės dokumentus, kurie nėra paminėti šiame Vadove, tačiau pagrindžia išlaidų tinkamumą.

3.2.1. Pavyzdinis pagrindžiančių dokumentų[footnoteRef:3] sąrašas pagal išlaidų rūšis [3:  Teikiamos tik dokumentų kopijos.] 


	Išlaidų rūšis
	Pavyzdiniai išlaidas pagrindžiantys dokumentai

	Darbo užmokesčio išlaidos
	· Darbo sutartis ir jos pakeitimai; Įsakymas dėl įdarbinimo/paskyrimo dirbti projekte;
· Darbo laiko apskaitos žiniaraštis;
· Darbo užmokesčio priskaitymo žiniaraštis;
· Kiti lygiaverčiai dokumentai.

	Statybos, rekonstravimo, remonto ir kt. darbai
	· Sutartys su rangovais ir jų pakeitimai;
· Sąskaitos faktūros, PVM sąskaitos – faktūros;
· Atliktų darbų priėmimo – perdavimo aktai;
· Statybos, rekonstravimo, remonto ir kt. darbų užbaigimą patvirtinantys dokumentai pagal LR statybos įstatymą, LR statybos reglamentus;
· Kiti lygiaverčiai dokumentai.

	Paslaugos ir prekės (įranga, įrengimai ir kt.)
	· Sutartys su prekių tiekėju/ paslaugų teikėju, autorinės sutartys;
· Verslo liudijimas, Individualios veiklos pažyma;
· Sąskaitos, PVM sąskaitos faktūros;
· Priėmimo – perdavimo aktai;
· Kiti lygiaverčiai dokumentai.

	Kelionės (komandiruotės, stažuotės, dalyvavimas renginiuose ir kt.)
	· Sutartys su tiekėjais;
· Įsakymai dėl komandiruotės;
· Sąskaitos faktūros, PVM sąskaitos faktūros;
· Kelionės lėktuvu bilietai, jeigu išrašytoje sąskaitoje nėra nurodytas keliaujantis asmuo, maršrutas, kelionės data ir laikas;
· Vietinio susisiekimo bilietai. Taip pat pateikiamas asmenų sąrašas, kuriame nurodomi asmenys, kuriems bilietai yra perduoti;
· Kiti lygiaverčiai dokumentai.

	Kuras
	· Sutartys su tiekėjais;
· Automobilio nuomos (panaudos) sutartis;
· Kuro normų patvirtinimo dokumentai;
· Kelionės lapai ar kiti lygiaverčiai dokumentai;
· Kuro įsigijimo dokumentai (PVM sąskaitos faktūros, sąskaitos, kvitai);
· Pažymos apie kuro sunaudojimą, sunaudotų degalų ataskaitos ar kiti lygiaverčiai, kuro nurašymą pagal patvirtintas normas, pagrindžiantys dokumentai;
· Kiti lygiaverčiai dokumentai.



Apmokėjimo dokumentai teikiami bet kurios išlaidų rūšies išlaidų apmokėjimui pagrįsti. Apmokėjimą įrodančiais dokumentais gali būti: banko ar mokėjimų įstaigos sąskaitos išrašai, mokėjimų nurodymai, kasos išlaidų orderiai, kasos pajamų orderių kvitai, kasos kvitai ir kiti dokumentai, kuriais įrodoma, kad pagal išlaidų pagrindimo dokumentus buvo atliktas mokėjimas.

Pareiškėjai, išlaidų paskirstymui taikantys pro rata[footnoteRef:4] principą, kartu su išlaidas patvirtinančiais dokumentais pateikia apskaičiavimą, parodantį, kokia dalis išlaidų yra priskiriama tinkamoms projekto išlaidoms, nurodydami metodiką, kurios pagrindu šis apskaičiavimas yra atliktas. [4:  Pro rata išlaidų priskyrimas – tai procentinis išlaidų dalies priskyrimas tinkamoms finansuoti projekto išlaidoms.] 


3.3. [bookmark: _TOC_250000]Ataskaitos formos pildymas
Finansinė ataskaita yra ketvirtinė.

Finansinėje ataskaitoje registruojami su projekto išlaidomis susiję dokumentai, surašyti atsiskaitymo laikotarpiu. Pavyzdžiui, jei atsiskaitoma už balandžio – birželio mėnesius, ataskaitoje registruojami tik šių
 mėnesių dokumentai: balandžio 5 d. sąskaita-faktūra, birželio 8 d. autorinio kūrinio perdavimo aktas ir pan. Ankstesnėse ataskaitose pateikti duomenys pakartotinai neteikiami (vėlesnėse ataskaitose dar kartą nedeklaruojami).
Išlaidos registruojamos pagal išlaidų pagrindimo dokumento datą, todėl dokumentas gali būti apmokėtas jau pasibaigus ataskaitiniam ketvirčiui (pavyzdžiui, darbo užmokestis ir su juo susijusios įmokos mokami kitą mėnesį, tiekėjų sąskaitos – pagal jose nurodytą mokėjimo terminą). Vien tai, kad apmokėjimas atliktas pasibaigus ataskaitiniam ketvirčiui, išlaidos netinkamomis finansuoti nedaro.

Pastebėjus praėjusių ataskaitinių laikotarpių klaidas, išaiškėjus naujoms aplinkybėms, susijusioms su projekto vykdymo išlaidomis, patirtomis ankstesniais projekto vykdymo laikotarpiais, koregavimai galimi:
· kartu su aiškinamuoju raštu pateikiant patikslintą koreguojamo laikotarpio finansinę ataskaitą. Tokiu atveju pateikiama pakoreguota ketvirtinė ataskaita, įvertinus visas naujai išaiškėjusias aplinkybes. Užpildoma ataskaitos patikslinimo datos skiltis (I9 celė); užregistruojami visi
 koreguojamo ketvirčio dokumentai; prie koreguojamų dokumentų (eilučių), pastabų skiltyje paaiškinama, kas ir kodėl yra taisoma;
·  pastebėjus ankstesnėje ataskaitoje neįtrauktus dokumentus, jie gali būti registruojami ir vėlesnio ataskaitinio laikotarpio ataskaitoje. Tokiu atveju pastabų skiltyje papildomai pažymima, kas ir kodėl yra pavėluotai deklaruojama. Pavyzdžiui, balandžio 25 d. iš paslaugų tiekėjo pavėluotai buvo gauta kovo 31 d. data išrašyta sąskaita, kurios kartu su sausio-kovo mėn. Geros valios fondui teikiama finansine ataskaita Projekto vykdytojas neturėjo galimybės deklaruoti, nes Projekto ataskaitą privaloma pateikti iki balandžio 15 d. Projekto vykdytojas šią sąskaitą deklaruoja balandžio – birželio mėn. finansinėje ataskaitoje ir pastabų skiltyje nurodo, kad išlaidos deklaruojamos vėliau, nes paslaugų teikėjas sąskaitą pateikė tik balandžio 25 d.

Finansinėje ataskaitoje registruojami visi projekto išlaidas pagrindžiantys dokumentai, nepriklausomai nuo išlaidų finansavimo šaltinio:
· Jeigu projekto dalinio finansavimo sutartyje nurodyta bendra projekto vertė yra 10.000 eur (kartu su prisidėjimu, kuris pvz. yra 30%), tai finansinėje ataskaitoje deklaruojamos visos 10.000 eur projekto išlaidos (atsiskaitoma ne tik už panaudotas Geros valios fondo lėšas, bet už visas projekto
 metu patirtas išlaidas kartu su prisidėjimu).

Finansinėje ataskaitoje deklaruojamos išlaidos kiekvieną ketvirtį paskirstomos finansavimo šaltiniams bendromis sumomis. Tuo tikslu yra pildoma ataskaitos apačioje esanti lentelė „Deklaruojamos projekto
 išlaidų vertės paskirstymas pagal finansavimo šaltinius“, kurioje, pagal nustatytas projekto dalinio finansavimo sutarties sąlygas yra įrašomas projektui nustatytas finansavimo intensyvumas (procentais) pagal šaltinius. Pavyzdžiui, jei projekto dalinio finansavimo sutartyje numatyta, kad projektas Geros valios fondo lėšomis finansuojamas 70 procentų intensyvumu, atitinkamoje celėje įrašomas skaičius 70 (prisidėjimo lėšos – 30).

Kartu su finansine ataskaita privaloma pateikti visų išlaidas pagrindžiančių dokumentų kopijas, įskaitant ir prisidėjimo lėšomis finansuotų išlaidų pagrindžiančius dokumentus.
Projekto partnerių išlaidos. Partnerio patirtos projekto išlaidos deklaruojamos toje pačioje projekto vykdytojo teikiamoje finansinėje ataskaitoje ir ta pačia tvarka kaip projekto vykdytojo išlaidos. Atskira partnerio ataskaita Geros valios fondui neteikiama. Kartu pateikiamos partnerio išlaidas pagrindžiančių ir jų apmokėjimą įrodančių dokumentų kopijos. Už partnerio pateiktų duomenų teisingumą ir dokumentų pateikimą Geros valios fondui atsako projekto vykdytojas.


_____________________________________________
image1.png
ﬁ (] Geros valios fondas
Good Will Foundation

a0 ¥ Py




